Predkladacia správa

Materiál sa predkladá ako iniciatívny materiál pre potrebu schválenia účasti delegácie SR na 58. zasadnutí svetového zdravotníckeho zhromaždenia .
58. svetové zdravotnícke zhromaždenie sa uskutoční vo Švajčiarsku v Ženeve od 16. do 25. mája 2005. Podkladom programu zasadnutia budú závery 115. zasadnutia Výkonnej rady Svetovej zdravotníckej organizácie. 

Na základe pozvania generálneho riaditeľa Svetovej zdravotníckej organizácie Dr. J. W. Leeho sa na 58. svetovom zdravotníckom zhromaždení zúčastní aj delegácia Slovenskej republiky.
Plénum zasadnutia budú tvoriť delegácie z členských  štátov Svetovej zdravotníckej organizácie a ako pozorovatelia sa zúčastnia aj delegáti medzinárodných mimovládnych organizácií a odborných vedeckých inštitúcií.  

Zasadnutie Svetovej zdravotníckej organizácie je rozdelené na plenárne zasadnutie a rokovanie jednotlivých výborov. Program rokovania jednotlivých výborov je nasledovný:

Rokovanie výboru A:

-    Voľba predsedu výboru a spravodajcu
-	Revízia Medzinárodných zdravotných predpisov
-	Kontrola a financovanie tuberkulózy
-	Malária
-	Poliomyelitída
-	Návrh globálnej imunizačnej stratégie
-	Výživa dojčiat a detí
-	Prevencia  a kontrola rakoviny
-	Invalidita: prevencia, manažment a rehabilitácia
-	Podpora zdravého životného štýlu, vrátane spolupráce SZO pri konzumácii alkoholu
-	Problematika zdravotného poistenia
-	Ministerský summit o zdravotníckom výskume
-	Správa o postupe pri implementácii rezolúcií
o	 Prevencia a kontrola chorôb s deficitom jódu
o	 Tradičná medicína
o	 Implementácia doporučení Svetovej správy o násilí a zdraví
o	 Medzinárodná migrácia zdravotníckeho personálu: zmena pre zdravotné systémy v rozvojových krajinách

Rokovanie výboru B:

-    Voľba predsedu výboru a spravodajcu
-	Programový rozpočet za roky 2002 – 2003: správa o plnení
-	Návrh programového rozpočtu na roky 2006 – 2007
-	Zdravotné podmienky a podpora arabskej populácii na okupovaných arabských územiach, vrátane Palestíny
-	Správa interného auditora
-	Smernice pre alokáciu strategických zdrojov
-	Personálne záležitosti
-	Návrh na zriadenie  Svetového dňa darcovstva krvi
-	Implementácia viacjazykovosti v podmienkach Svetovej zdravotníckej organizácie
-	Spolupráca medzi OSN a rôznymi mimovládnymi organizáciami

Na poslednom zasadnutí Výkonnej rady predložil sekretariát procedurálne návrhy na konanie prvých troch dní zasadnutia, pričom vychádzal z kritiky členských krajín k priebehu najmä posledného zhromaždenia. Diskusiu vyvolali najmä návrhy na zrušenie okrúhlych ministerských stolov, ktoré sa ukázali ako neefektívny spôsob komunikácie, ďalej pozvanie vybratých rečníkov hneď v prvý deň zasadnutia a schválenie navrhovanej agendy v priebehu prvého dňa zasadnutia  Všeobecným výborom.
Závery a prijaté rezolúcie svetového zdravotníckeho zhromaždenia budú následne rozpracované a aplikované v podmienkach Slovenskej republiky.
Podľa procedurálnych pravidiel musí byť delegácia oficiálne notifikovaná a vybavená poverovacími listinami podpísanými prezidentom, predsedom vlády alebo ministrom zahraničných vecí.

Predkladaný materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.
Materiál má nelegislatívnu povahu a preto v súlade s čl. 10 odsekom 6 smernice na prípravu a predkladanie materiálov na rokovanie vlády SR (schválenej uznesením vlády  SR č. 512 z 13. júna 2001) nebol zaslaný na medzirezortné pripomienkové konanie a konzultácia sa uskutočnila iba s Ministerstvom zahraničných vecí SR.